  Анжелика Тихонова корреспондент 14-тӥ куартолэзе Ижкарын Дышетонэз азинтонъя институтын «Языки народов России в системе общего образования Российской Федерации» семинар-кенешон ортчиз. Отчы анай кылъя дышетӥсьёс, визьнодасьёс, школаосын, нылпи садъёсын кивалтӥсьёс, анай кылъёсты азинтон бордын ужасьёс пыриськизы. Ужрадэ ивортодэтъя «Удмуртия» агентстволэн корреспондентэз вуылӥз. Семинарын анай кылэз дышетон уже, школаосын но, нылпи садъёсын но, анай-атайёсты кысконлы бадӟым саклык висъязы. Сое Удмуртиысь Кун Кенешысь тодосъя, дышетонъя, лулчеберетъя, туризмъя но йӧскалык политикая ялан ужась ӧрилэн кивалтӥсез Татьяна Ишматова но нимысьтыз пусйиз. Уго берло кутэм катъя ӵапак анай-атайёс нылпизэс школае сётон азьын быръё, кыӵе кылэз со анай кыл чотын дышетоз. Мон учкемъя, туннэ со огез лэчыт ужпум, кудӥзъя асьмеос бадӟым валэктон уж нуыны но анай кылъёсты дышетон сӧзнэтын ӵошен амалъёс утчаны кулэ Татьяна Ишматова, Удмуртиысь Кун Кенешысь тодосъя, дышетонъя, лулчеберетъя, туризмъя но йӧскалык политикая ялан ужась ӧрилэн кивалтӥсезТатьяна Ишматовалэн кылъёсызъя, Удмуртиын кылъёсты дышетонэз чаклась умой кат инъет кылдытэмын. Дышетонъя но тодосъя министерство бордын бадӟым пайдалыкен йӧскалык дышетонъя институт ужа. Соосын дасям ваньмыз удмурт кылъя учебникъёс федерал перечене пыризы ни. Со элькунмы понна бадӟым данъяськон но шумпотон. Кивалтӥсь бадӟым тау кариз дышетӥсьёслы, кивалтӥсьёслы, кудъёсыз дышетон ужазы анай-атайёсты кыско. Асьмеос валаськом, али анай кылэз дышетонъя тодметэз быръён быдэсак анай-атайёс вылын шуыса. <…> Соин али дышетӥсьёсын кутӥськись программаосты радъяны кулэ, ужан амалъёс ньӧмыз понна медаз луэ. Дышетӥськом, ортчиськом шуыса пус пуктон понна гинэ ӧвӧл, тунсыкъятон, уже кыскон понна, дышетскисьёсмылэн азинскыны, тодон-валан люканы мылкыдзы мед луоз шуыса Татьяна Ишматова, Удмуртиысь Кун Кенешысь тодосъя, дышетонъя, лулчеберетъя, туризмъя но йӧскалык политикая ялан ужась ӧрилэн кивалтӥсезАнай-атайёсын ужанлэн бадӟым интыез сярысь Россиысь Калыкез дышетонъя министерствоысь кун политикая но огъя дышетон удысын кивалтонъя департаментысь анай кылъёсъя но этнокультурной спецификая ёзэтэн кивалтӥсь Анна Тимофеева но вераз. Со пусйиз, куд-ог анай-атайёс ас кылзэс, лулчеберетсэс уг тодо ке, нылпиоссы но со сярысь тодытэк кыльыны, тодон-валанзэс асьсэ пиналъёссылы пыӵатыны кулэ ӧвӧл шуыса уг вера. Пиналъёс ас калыксылэсь историзэ но, кылзэ но, лулчеберетсэ но тодыны но вуоно поколениослы кельтыны кулэ. Анна Тимофеева Ижкарысь Кузебай Герд нимо гимназие вуылэмез но отысь тунсыко ужан амалъёссэс пусйиз шуыса вераз. Отын туж тунсыко ватсаса тодон-валан сётон ужзы, тунсыко йӧскалык улонзы, кудзэ соос нылпи садысен кутскыса кылдыто. Мон адӟи «Мост» ӵектоссэс, со туж паймымон. Мон ӧжытэзтэк вань элькунъёсын вал ини, но таӵезэ ӧй на адӟылы: эктон пыр анай кылэн, лулчеберетэн но сям-йылолъёсын тодмато. Со туж умой, со туж тунсыко Анна Тимофеева, Россиысь Калыкез дышетонъя министерствоысь кун политикая но огъя дышетон удысын кивалтонъя департаментысь ёзэтэн кивалтӥсьОзьы ик со 2021-тӥ арын коньывуонэ кык яке солэсь трос кылъёсты дышетонъя бадӟым ужрад ортчытыны чаклало шуыса ивортӥз. Отчы Россиысь улосвылъёсысь ӧнерчиосты люкалозы. Дышетонэз азинтонъя институтысь нылпи садъёсын дышетонъя кафедраысь доцент, педагогика тодосъя кандидат Роза Кузнецова 2018-2020 аръёсы «Организация этнокультурного образования как средство формирования этнокультурной компетентности детей» ӵектоссэс быдэстэмзы, анай-атайёсын ужамзы сярысь мадиз. Ӵектос улсын нылпи садъёсын анай-атайёсын анкетаос гожъязы, кенешонъёс ортчытъязы, шутэтскон нуналъёсы нылпиосын, анай-атайёсын валче пумиськонъёс радъяллязы, пӧртэм шулдыръяськонъёс но мукет ужрадъёс дасяллязы. Сыӵе ужлэн туж бадӟым емышез, пусйиз ӧнерчи. Нылпи садлэн ужаз мылысь-кыдысь пыриськыса, анай-атайёс валало, кызьы нылпиез этнокультурно воспитывать карыны. Со сяна, анай-атайёс куспазы туж валче ужало но юн кусыпъёс кылдыто. Мургес тунсыкъяськыны кутско удмурт кылын но лулчеберетэн. Нош пӧртэм выжыысь нылпиос ог-огзэс туж гажаса куспазы уло, соос уг люко, тон удмурт, тон бигер, тон узбек яке кин шуыса, ваньзы огкылысь, ӵош уло, шулдыръясько Роза Кузнецова, Дышетонэз азинтонъя институтысь нылпи садъёсын дышетонъя кафедраысь доцент, педагогика тодосъя кандидатПичи Пургаысь 1 номеро школаысь удмурт кылъя дышетӥсь Нина Верещагина «Шудкар» лагерьлэн уженыз тодматӥз. Со но анай-атайёстэк номыр уз пӧрмы шуыса пусйиз. Туэ «Шудкар» лагерь Пичи Пургаын витетӥзэ ортчоз ини. Со вить нунал ӵоже мынэ. Пӧртэм гуртъёсысь пиналъёс нуналлы быдэ Пичи Пургае вуыло. Соосты анай-атайёссы нуо но, ваё но. Озьыен, лагерьлэсь кулэлыксэ валало. Туж шумпотыса мон кылӥсько соослэсь верамзэс, мае куриды, Нина Петровна, сое ик лэсьтӥм, пиналъёсмылы гинэ мед кельшоз Нина Верещагина, Пичи Пургаысь 1 номеро школаысь удмурт кылъя дышетӥсьНина Верещагиналэн верамезъя, лагерь улсын пиналъёс арлы быдэ кыӵе ке но ӵектос быдэсто. Соослы луыса, Пичи Пургаын школа радио ужа, мукетъёсаз школаосын удмурт газетъёс пото, элькун но ёрос газетъёсын уж нуиське. Со сяна, котькуд ар пиналъёс лагерьысь кыӵе ке но дорысь ужен берто. Кылсярысь, туэ соос ас гуртсы сярысь видеосузьет дасяны кулэ луозы. Со понна но ужазы одно ик анай-атайёссэс, ӵыжы-выжыоссэс кыскозы. Уго соослы гуртсылэн историеныз тодматскыны, сузьетлы вераськисьёс шедьтоно луоз. Бӧрысь та пиналъёс ик «Шундыкар» лагере но сюро, удмурт кылэз, лулчеберетэз азинтонын адӟисько. Анай-атайёссы но, дышетӥсьлы тау карыса, вуоно арын «Шудкаре» куриськыса вазисько. Тодэ вайытом, Удмуртиысь йӧскалык дышетонъя институт удмурт кылъя но литературая дышетӥсьёсты статья гожтонъя вожвылъяськонэ пыриськыны ӧте.   Тегъёс: Дышетон Ижкар Удмуртия удмуртъёс удмурткыл дышетӥсьёс  